Þingræður haldnar á Alþingi Íslendinga



Hæstv. forseti. Í fundarhléi fór formaður þingflokks Borgarafl. fram á það að þessu máli yrði frestað. Því var hafnað á þeim forsendum að það væru óskráð lög sem leyfðu það ekki. Ég veit ekki hvaða óskráð lög eru í gildi um þetta eða annað. Það væri fróðlegt að fá að vita meira um það. Andi laganna segir að stjórnarandstaða eigi að hafa ákveðið hlutfall í öllum stjórnum, nefndum og ráðum á vegum ríkisins. Eins og ríkisstjórnin hefur stokkast upp hefur hún fjóra af fimm bankaráðsmönnum í Seðlabankanum. Ég tel það vera rangt og alls ekki í anda lýðræðis. Þess vegna óska ég eftir að sú kosning sem fór fram á síðasta kjörtímabili og er miðuð við þann styrkleika sem flokkarnir höfðu þá verði látin gilda og að varamaður þess sem hverfur nú úr bankaráði Seðlabankans verði að sjálfsögðu látinn ganga upp og taka við. Það var ætlast til þess þegar frá málinu var gengið. Sá varamaður heitir Benedikt Davíð Björnsson og ætti að koma inn í Seðlabankastjórnina fyrir Björn Björnsson en báðir eru alþýðuflokksmenn. En ef þetta Alþingi, sem er öðruvísi saman sett en það síðasta, á að kjósa mann í bankaráð, þá er það ný ákvörðun og þá verður að gæta anda laganna, að hlutfallið raskist ekki á milli stjórnarliða og stjórnarandstæðinga. Því mótmæli ég núna að stjórnarliðar eftir þennan fund haldi áfram að hafa fjóra menn af fimm í bankaráði Seðlabanka Íslands og fer formlega fram á það hér sem formaður Borgarafl. að þessi kosning fari ekki fram heldur, til þess að halda frið, að varamaður Björns Björnssonar taki hans sæti í Seðlabankanum.



Það skal tekið fram að þegar forseti gekk í fundarsal til að setja þennan fund sagði formaður þingflokks Borgarall. við hann að það væri athugasemd við að fram færi kosning í bankaráð Seðlabankans í stað Björns Björnssonar bankastjóra, andstaða við að taka það mál fyrir sem hér er á dagskrá skv. 2. dagskrárlið. Það skal tekið fram að slík mótbára, sem hér er sett fram og hv. 5. þm. Reykv. túlkaði, er algerlega framandi þingvenju í þessu efni. Ef maður andast sem hefur verið kosinn aðalmaður í ráð eða nefnd, eða ef maður segir af sér, er venja að kosning fari fram á manni í hans stað. En varamenn eru kjörnir til þess að taka sæti í forföllum aðalmanna. Þetta er fyrst sem forseti vill taka fram. Í öðru lagi er það þingvenja - enda naumast hægt að hafa aðra framkvæmd - að þegar svo ber að sem nú, að einn maður segi af sér, komi í staðinn fulltrúi frá þeim flokki sem stóð að kosningu þess manns sem sagði af sér. Þetta er föst venja sem hefur alltaf verið farið eftir. Forseti tekur ekki mótmæli hv. 5. þm. Reykv. til greina og málið verður tekið fyrir.



Hæstv. forseti. Ég lít á þessa túlkun forseta sem ranga og harma hana vegna þess að þegar Alþfl. fékk umrædda menn í bankaráð Seðlabankans var Alþfl. í stjórnarandstöðu. Það getur enginn réttlætt það að það sé lýðræðisleg kosning að stjórnarliðar hafi fjóra menn af fimm í einhverri stjórn, hvað þá í þeirri virðulegu stofnun sem Seðlabankinn er.



Forseti hefur engu við að bæta það sem hann hefur áður sagt. Fram kom einn listi með nafninu: Ágúst Einarsson hagfræðingur. Þar sem ekki var stungið upp á fleiri nöfnum en skyldi kjósa lýsti forseti yfir að Ágúst Einarsson hagfræðingur væri rétt kjörinn í bankaráð Seðlabankans.